Published: Leygardagin, 13 apríl 2019 20: 52 Vánaligur dystur Tað er neyvan nøkur troyst, men mótstøðu liðið í dag var so onki betri enn vit, hóast vit enn einaferð tapa í landskappingini. Undan dystinum í dag so var Víkinga manningin ovarlaga í stigatalvuni við 10 stigum, meðan B71 liggur í minni stuttliga endanum við 4 stigum. Eftir dystin í dag er støðan bert tann at vit hanga enn í niðara enda av stigatalvuni, meðan Víkingur fór longur frameftir. Dysturin var merktur og rótutur av nógva vindinum, ið gjørdi tað trupult at spæla. Nógvi vindurin ávirkaði í minsta lagið tvey av teimum trimum málunum sum blivu skoraði í dag. Fyrsta málið var ein misskijing millum málmann okkara og Gunnar Lydersen, ið av óvart kemur til at lyfta bóltin inn í málið við økslini og so er 1-0 til Víking burtur úr ongum. Tað kundi ikki havt verið meira enn fáir minuttir seinni, so er bólturin aftur í netmeskunum tá eitt avrættað innlegg verður tikið av vindinum og fer í ein bleytan boga yvir Gerhard P. Lognberg í málinum og so er 2-0. B71 roynir í 2. hálvleiki at fáa eitt sindur av spælið í gongd, men tað eydnast aldrin ordiliga. Minuttirnir blíva nógvir og knappliga eru vit við at nærkast endanum, uttan at nakað merkisvert er komið burturúr. Eitt horna verður so dømt í 87. minutti, ið Klayver sendir inn fyri. Vindurin spælir aftur eitt puss og bólturin endar beinleiðis í netinum. Nyttar so lítið at ilskast Tað er ongantíð stuttligt at koma í ein ringan stima, serliga so tíðliga í árinum. Byrjanin var fyri sovítt í lagið har vit heintaðu tey 4 stigini vit enn sita eftir við eftir 5 umfør. Nú situr man tó eftir við eini løgnari kenslu av at vit hava eitt gott lið, ið hevur betri uppiborið enn at liggja niðarliga í stigatalvuni og trý tap upp í slag. Men soleiðis er. Vit fingu ein stuttligan dag inni í Dal í steypakappingini, men nú var "gerandisdagur" aftur og fótbóltsguðarnir vóru ikki í parti við okkum á hesum degi. Fyri framman eru torførir dystir, men skulu vit klára at hóra undan í hesum kappingarárinum, so mugu vit berjast hvønn dyst og fáa stig á kontoina. Útgangsstøðið er torført, men liðið er gott. Tað broytir vánaliga gongdin so ikki uppá. 277115.